Oktoberfees in September - INK - INK Oktoberfees in September - INK
Titel: Oktoberfees in September
Datum gepubliseer: 25 Oktober 2021 Aantal woorde: 613 82 Kere gelees ♥4
(628 woorde, Silwer)
Met 'n allemintige 6.4 miljoen besoekers en 6.7 miljoen liters bier, staan 2013 uit as 'n rekordjaar vir die Oktoberfest wat jaarliks in Munich, Duitsland gehou word. Dit is die grootste volksfees ter wêreld en al is die naam Oktoberfest, word dit eintlik gedurende die laaste twee weke van September gevier en eindig op die eerste Sondag van Oktober. Hierdie verskuiwing was gedoen ter wille van die laaste dae van warmer weer in die noordelike halfrond.
Die heel oorspronklike fees het op 12 Oktober 1810 plaasgevind toe Bavaria se kroonprins Ludwig (later Koning Ludwig) met prinses Therese van Saxony-Hildburghausen getroud is. Die inwoners van Munich was almal uitgenooi na die feesvieringe en dit het buite die stad se poorte plaasgevind. Dit was gekenmerk deur vele dae van drankverbruik en perdewedrenne. Voor die perdewedrenne was daar eers 'n optog deur die pasgetroude koninklikes en 16 pare kinders wat in Wittelsbach kostuums getooi was. Hierdie kostuums het die nege Bavariese dorpe en omliggende streke verteenwoordig.
In 1818 word stalletjies vir die eerste gebruik om kos en die bekende Duitse bier te verkoop, en eers in 1881 word die eerste gebraaide hoender stalletjies geopen, 'n tradisionele dis wat tot vandag toe bedien word.
Buiten die alombekende smaaklike bier, word feesgangers getrakteer op volksdanse, heerlike tradisionele kosse en 'n gemoedelike atmosfeer. Alhoewel hierdie fees jaarliks gevier word en dit die eerste keer in 1810 plaasgevind het, was dit ongelukkig nie sonder noodgedwonge onderbrekings nie, en word altesaam 26 jaar weens buitengewone omstandighede gekanselleer.
In 1854 word die fees gekanselleer nadat 3,000 inwoners van Munich weens 'n cholera uitbraak sterf. 1866 breek die Austro-Prussian oorlog uit en a.g.v. hierdie oorlog word dit ook in 1870 gekanselleer. Nog 'n cholera uitbraak in 1873 veroorsaak dat die fees nie kon voortgaan nie. Met die uitbreking van die Eerste Wêreldoorlog (1914-1918), was die fees weer tydelik opgeskort. In die daaropvolgende twee jaar na die oorlog was dit vervang met kleiner feeste en gedurende 1923/1924 was dit weens inflasie gekanselleer. Toe die Tweede Wêreldoorlog uitbreek (1939-1945), is die Oktoberfest weereens gekanselleer. Noodgedwonge word dit ook in 2020 en 2021 weens die wêreldwye uitbraak van die Coronavirus gekanselleer.
Op 26 September 1980 ontplof 'n pypbom in 'n asblik naby die hoofingang. Altesaam dertien mense sterf en 225 beseer, waarvan 68 ernstig gewond is. Gundolf Köhler word geidentifiseer as die bomplanter – 'n regsgesinde aktivis, alleenloper en uitgeworpene van die samelewing. Hy sterf ook in sy eie aanval. Sedertdien is die sekuriteit baie opgeskerp om die veiligheid van die toeriste en feesgangers te verseker en 'n skrale vyf jaar later, in 1985 en gedurende die 175 ste viering, woon 'n rekordgetal mense van 7.1 miljoen mense die fees by.
In 2015 word 'n rekord hoeveelheid bier verbruik – altesaam 7.3 miljoen liter in 'n skrale 16 dae. Dit is genoeg om drie Olimpiese swembaddens vol te maak! Alleenlik bier wat deur Munich brouerye gemaak word, word tydens die fees in Munich verkoop en sluit ses brouerye in naamlik, Augustiner, Hacker-Pschorr, Hofbräu-München, Löwenbräu, Paulaner en Spaten.
Die Oktoberfest is wêreldwyd die grootste jaarlikse fees en lok letterlik miljoene mense van oraloor, waarvan 15% buitelandse besoekers is. Veertien groot tente en negentien kleineres word gebruik om almal sitplek te gee. Ander stede dwarsoor die wêreld neem ook aan die fees deel waarvan die grootste een buite Duitsland in Kitchener-Waterloo, Kanada, is.
Indien jy hierdie fees sou wou bywoon, wees voorbereid om jou verskyning in volksdrag te maak. Die meeste feesgangers dra tradisionele Bavarian drag – die mans in lederhosen ('n leer broek) en die vroue in dirndls ('n rok bestaande uit 'n romp en bo-stuk, 'n leer korset en 'n voorskoot). En natuurlik, dan gaan jy 'n deelnemer wees aan die jaarlikse rekord hoeveelheid bier en hoender wat verslind word.